ঝড়১ পড়ের লে লোছা লোছা২ উজানি উডের কই  এমন বারিষার কালে থাক্যম কারে লই।।  আউল৩ হৈয়ে যতরে মাছ মেঘের পানি খাই  খাইল্যা ঘরৎ কেম্বে আমি মনরে বুঝাই।।  বাড়ীর পিছে ঝিঙে খেতি টুনি পঙ্খীর বাসা  দিনৎ খায়রে, চড়িবড়ি৪ রাইতৎ চলি আসা।।  ছ মাসের লাগি গেলা ছবছর যার  বনর বাঘে ন খায় মোরে মনর বাঘে খার।।  নারীর যৌবন জাইন্য জোয়ারের পানি  কূলে কূলে ভরে আবার ভাডাৎ টানাটানি।।  দা কিনিয়া ন ধারাইলে জামার৫ ধরি যায়  খাইল্যা ভুঁইয়ে দুইন্যার যত আগাছা গজায়।।  পাতিলার ভাত ঠান্ডা হৈলে খাইতে মজা নাই  হেলি পৈলে সোনার যৌবন কি করিবা আই।।  ছাট্টনের৬ চুলি ছিল বুকে আঁটা আঁটি  সোনার অঙ্গ মৈলান হৈয়ে যৌবন হৈয়ে ভাঁটি।।  হাতর বেঁকি হলস হৈলে পড়ি পড়ি যার  ভাবনা চিন্তনা  মোরে চুষি চুষি খার।।  পাড়ার লোক নানান কথা দিতেছে লাগাই  মা বাপে তো নিত চায় তোমারথুন্ ছাড়াই।।  কন্ সাইগরের কূলে তুমি কন্ সাইগরের কূলে  কত শত ভরমরা যে বইস্তে চায় মোর ফুলে।।  কার লাগিয়া কর তুমি এই না কামাই রুজি  সিঙাল্ চোরে৭ হাতৎ লৈ যার ঘরর আসল পূঁজি।।  কার লাগি বৈদেশী হৈল্য, হৈলারে কার লাগি  আমি যদি মরি তুমি হৈবা বধর ভাগী।।